Rootsi valitsus ei kavatse andmelekkeskandaali tõttu tagasi astuda, selle asemel ministreid roteeritakse, teatas peaminister Stefan Löfven neljapäeval. Ametist lahkuvad infrastruktuuriminister Anna Johansson ja siseminister Anders Ygeman.
Löfveni sõnul lahkuvad Johansson ja Ygeman omal soovil. Endisest siseministrist saab samas parlamendifraktsiooni esimees, vahendab Yle Uutiset.
„Ma pean riigi eest vastutuse võtma,“ ütles Löfven.
Ühtne parempoolne opositsioon nõudis ka kaitseminister Peter Hultqvisti ametist lahkumist koos Johanssoni ja Ygemaniga. Kõik nad on sotsiaaldemokraadid. Hultqvisti üle toimub parlamendis ilmselt usaldushääletus.
Opositsioon peab neid kolme vastutavaks Rootsi julgeoleku ohtu seadmise eest, sest nad ei reageerinud andmelekkele piisavalt kiiresti.
Löfveni sõnul saab senisest sotsiaalkindlustusministrist Annika Strandhällist uus sotsiaalminister. Uueks infrastruktuuriministriks saab Thomas Eneroth, uueks justiits- ja siseministriks saab Morgan Johansson ning uueks immigratsiooniministriks saab Heléne Fritzon.